
I. INTRODUCERE
În Uniunea Europeană s-a acordat  o importanţă deosebită  idealurilor şi valorilor de solidaritate, democraţie şi participare, inclusiv voluntariatului, considerat un instrument de stimulare a cetăţeniei europene active şi responsabile.
La nivel mondial, Programul Voluntarilor Naţiunilor Unite (PVNU), creat în 1970, în cadrul Programului Naţiunilor Unite pentru Dezvoltare, are drept scop încurajarea voluntariatului şi de a mobilizarea voluntarilor din lumea întreagă,  în favoarea păcii şi dezvoltării durabile. Un moment important în evoluţia voluntariatului a fost desfăşurarea Anului Internaţional al Voluntariatului, declarat de Organizaţia Naţiunilor Unite în anul 2001, care a impulsionat şi orientat activitatea de voluntariat din lumea întreagă, inclusiv din Europa. 

În cadrul Uniunii Europene, încă din anii (80, s-a abordat problematica activităţii de voluntariat încercând a se defini această activitate, statutul voluntarului
 şi asigurarea protecţiei sale
. Conform documentelor adoptate în acest sens, recunoaşterea voluntariatului ca activitate de interes general a implicat dezvoltarea unei infrastructuri adecvate. 
La Tratatul de la Amsterdam (1999) a fost ataşată Declaraţia 38 cu privire la activităţile de voluntariat, recunoscându-se contribuţia acestora la dezvoltarea solidarităţii sociale şi încurajându-se dezvoltarea dimensiunii europene a organizaţiilor de voluntariat.

Cartea Albă a tineretului, elaborată în anul 2001, a inclus problematica activităţii de voluntariat european a tinerilor. În document, tema activităţii de voluntariat a fost apreciată ca o temă prioritară a cooperării europene în domeniul tineretului, întrucât constituie o formă de participare socială, o experienţă formatoare şi un atuu important în inserţia profesională şi în integrarea tinerilor. În acest context, această activitate a fost considerată un instrument important al dezvoltării unei cetăţenii europene active. În Cartea Albă se propuneau: intensificarea activităţii de voluntariat la nivel naţional, regional şi local; examinarea protecţiei juridice şi sociale a tinerilor voluntari şi eliminarea obstacolelor în calea mobilităţii acestora
, recunoaşterea activităţilor voluntare ca activitate formatoare şi de învăţare nonformală; lărgirea serviciului voluntar european, ca un parteneriat cu organismele internaţionale ce susţin voluntariatul.
Rezoluţia Consiliului European din iunie 2003 a propus un nou cadru de cooperare europeană în domeniul tinerilor, aplicând „metoda deschisă de coordonare” pentru cele patru activităţi prioritare: participarea, informarea, activităţile de voluntariat şi înţelegerea tinerilor.
 În Rezoluţie au fost definite activitatea voluntară, serviciul voluntar, serviciul civic şi serviciul civil şi au fost făcute referiri la Serviciul Voluntar European. Comisia Europeană a propus în continuare obiective comune pentru participarea şi informarea tinerilor,
 care au devenit o Rezoluţie a Consiliului European.
 În anul 2004, această rezoluţie a fost completată cu alte două documente referitoare la activitatea tinerilor în Europa, inclusiv la activitatea tinerilor voluntari.
 La nivel european a fost recunoscut rolul mişcării de voluntariat şi al fundaţiilor care activează în scopul manifestării unei cetăţenii active
, monitorizându-se prin raporturi anuale aceste activităţi.

În Comunicarea referitoare la cadrul cooperării  europene în domeniul tinerilor s-a menţionat diversitatea formelor de voluntariat şi , de aceea, s-au propus: identificarea şi repertorizarea activităţilor voluntare existente (serviciu voluntar, angajamente ocazionale etc); dezvoltarea unor activităţi noi; formarea tinerilor şi a personalului calificat; coordonarea şi cooperarea între diferite activităţi voluntare; facilitarea unor activităţi de voluntariat ale tinerilor; garantarea recunoaşterii activităţilor voluntarilor  tineri şi a competenţelor personale în angajarea în favoarea societăţii.
Conferinţa europeană  (Eurofestation, Maastricht 2004) a lansat un parcurs european comun (European Volunteering Roadmap), până în anul 2010, pentru Uniunea Europeană, statele membre, corporaţiile naţionale şi multinaţionale, pentru centrele naţionale de voluntariat şi pentru organizaţiile naţionale de voluntari.
Prevederile europene referitoare la voluntariat au fost incluse în politica legată de incluziunea tinerilor, concept relativ recent al politicii europene. În anul 2005, Consiliul Uniunii a aprobat Pactul European pentru Tineret. 
 

În anul 2008, a fost elaborată Recomandarea Consiliului referitoare la mobilitatea tinerilor voluntari în Uniunea Europeană
. În această recomandare se precizează că Tratatul instituind Comunitatea Europeană a cuprins în articolul 149, paragraful 4, referiri de principiu legate de acest domeniu. Documentul menţionează că Raportul Parlamentului European, adoptat în aprilie 2008, a subliniat contribuţia activităţii de voluntariat la realizarea coeziunii economice şi sociale. În acest context, statele membre, ca şi autorităţile regionale şi locale, vor avea un rol important în recunoaşterea valorii activităţii de voluntariat şi în promovarea acesteia, mai ales prin acţiuni transfrontaliere.

Conform definiţiei prevăzute în document, activităţile transfrontaliere de voluntariat au următoarele caracteristici: sunt deschise tuturor tinerilor care, prin deplina lor adeziune, conform interesului general, într-un cadru bine stabilit, într-o ţară, alta decât ţara lor de rezidenţă, fără remuneraţie sau mijloc de plată simbolic sau acoperire a cheltuielilor, desfăşoară o activitate de voluntariat. Se menţionează, de asemenea, că activităţile de voluntariat nu trebuie să aibă ca efect restrângerea locurilor de muncă remunerate şi nici înlocuirea acestora.

În document se subliniază că activităţile de voluntariat reprezintă o bogată experienţă, dobândită într-un context educativ şi de învăţare informal. Ele dezvoltă aptitudinile şi competenţele profesionale ale tinerilor, contribuie la implicarea lor activă, dezvoltând sentimentul de solidaritate şi aptitudini sociale, facilitând integrarea în societate şi cetăţenia activă. S-a menţionat că există o mare diversitate a activităţilor de voluntariat organizate de societatea civilă şi de autorităţile publice. Aceste activităţi vor fi dezvoltate în viitor şi vor fi sprijinite acţiunile de cooperare între organizatorii lor. În acest context, mobilitatea transfrontalieră în Europa poate fi un instrument important de promovare a educaţiei, de activare în muncă, de afirmare a coeziunii regionale şi sociale, de îmbunătăţire a înţelegerii reciproce şi participării active la viaţa societăţii.

Activităţile de voluntariat ar trebui să prezinte un interes deosebit pentru  comunităţile locale care le găzduiesc, întrucât ele contribuie la promovarea incluziunii sociale, la protejarea patrimoniului cultural, la întărirea solidarităţii intergeneraţionale şi la protecţia mediului.

În recenta sa recomandare, Consiliul a făcut apel la înlăturarea barierelor din calea mobilității transfrontaliere a tinerilor voluntari. În acest context, statele membre trebuie să adopte un cadru suplu pentru desfăşurarea activităţilor de voluntariat transfrontaliere prin: dezvoltarea unor structuri de găzduire a voluntarilor, crearea unor puncte de contact pentru tinerii voluntari europeni, stabilirea legăturii cu Agenţiile Youth in action, prin facilitarea mobilităţii tinerilor, susţinerea activităţilor de formare a persoanelor care lucrează în activitatea de voluntariat. Autorităţile naţionale trebuie să promoveze informaţii despre specificul activităţii de volutnariat, despre organizaţiile care activează pe teritoriul lor şi pe plan extern.

Serviciul Voluntar European (SVE, existent din 1996) a permis informarea tinerilor în legătură cu acţiunile de voluntariat desfăşurate la nivel european, iar programul european Youth in action a consolidat această iniţiativă. În acest sens, documentul apreciază că statele membre ar trebui să facă mai bine cunoscute activităţile de voluntariat, să transmită Comisiei acţiunile de pe teritoriul naţional şi să sprijine transmiterea acestor informaţii între statele membre.
Centrul European al Voluntariatului (CEV)
 reprezintă o platformă de relaţionare a peste 80 de organizaţii naţionale şi regionale de voluntariat din Europa, creat la iniţiativa a două centre de voluntariat din Belgia. Centrul a lansat un Manifest pentru voluntariat în Europa (2006), care a reafirmat principiile acestei activităţi, caracteristicile comune (se înfiinţează pe liberă alegere, pe motivaţie individuală; nu urmăreşte un câştig financiar, nu este remunerată; se desfăşoară în cadru organizat prin ONG-uri, centre de voluntariat, grupuri etc.), activitatea desfăşurându-se în beneficiul unor persoane şi în beneficiul societăţii în general, contribuind astfel la formarea unor valori de interes general.

Date referitoare la activitatea de voluntariat european se află pe numeroase platforme europene care oferă informaţii despre voluntariatul din statele membre UE
.

Din punctul de vedere al legislaţiei comunitare, documentul precizează că mobilitatea tinerilor voluntari se înscrie în cadrul liberei circulaţii a persoanelor. Regulamentul nr. 1408/71 referitor la aplicarea regimului de securitate socială a lucrătorilor salariaţi, nesalariaţi şi a membrilor familiilor lor, se aplică şi voluntarilor asiguraţi prin sisteme de asigurare de securitate socială naţionale. Recomandarea 2001/613/CE referitoare la mobilitatea studenţilor, formatorilor, se aplică şi voluntarilor. Directiva 2004/114/CE din decembrie 2004 privind condiţiile de admisie a resortisanţilor ţărilor terţe se referă şi la activitatea de voluntariat a celor din ţările din afara UE.
În aprilie 2009, Comisia Europeană a elaborat Comunicarea intitulată - O strategie a UE pentru tineret - investiție şi mobilizare. O metodă deschisă de coordonare, reînnoită, pentru abordarea provocărilor şi oportunităților tineretului
. Noua strategie a stabilit coordonatele cooperării tinerilor în perioada 2010-2018, printr-o abordare intersectorială, propunând acţiuni pe termen scurt şi lung. În strategie, un capitol special a fost dedicat activităţii de voluntariat. Strategia a propus statelor membre să organizeze un dialog permanent cu tinerii. În noiembrie 2009, Consiliul miniştrilor tineretului din statele membre a adoptat Rezoluţia referitoare la cooperarea între tineri pentru următorul deceniu.

Documentele europene s-au centrat pe obiective esenţiale legate de: crearea mai multor oportunităţi, a unor oportunităţi egale pentru toţi tinerii în domeniul educaţiei şi pieţii muncii, pe manifestarea unei cetăţenii active, a incluziunii şi solidarităţii în rândul tinerilor.

În luna noiembrie 2009, Consiliul European a luat decizia ca anul 2011 să fie declarat Anul european al voluntariatului, pentru promovarea cetăţeniei active
. Conform declaraţiilor oficiale, această decizie va pune voluntariatul în atenţia politicii europene pentru a realiza obiective importante precum: crearea condiţiilor favorabile voluntariatului în Uniunea Europeană; acordarea mijloacelor necesare pentru îmbunătăţirea calităţii acestor activităţi; recunoaşterea şi recompensarea rezultatelor obţinute; sensibilizarea opiniei publice cu privire la valoarea şi utilitatea voluntariatului.

La anunţarea oficială a deciziei, Comisia Europeană a subliniat că Anul european al voluntariatului va avea o largă susţinere a societăţii civile şi a Parlamentului European, şi va fi o campanie care va sprijini iniţiativele de la nivelul de bază al societăţii civile. 

Declaraţia scrisă
 privind declararea anului 2011 ca An european al voluntariatului menţionează că peste 100 milioane de europeni de toate vârstele, confesiunile şi naţionalităţile sunt implicaţi în activităţi de voluntariat. O anchetă Eurobarometru din 2006 arăta că aproape 80% dintre cei intervievaţi considerau că voluntariatul constituie o componentă importantă a vieţii democratice în Europa.

Parlamentul European a aprobat o contribuţie financiară a UE pentru acest eveniment de aproape 3 milioane euro pentru activităţile pregătitoare din 2010 şi 8 milioane euro pentru activităţile desfăşurate în cursul anului 2011.

II. Reglementări privind activitatea de voluntariat în unele state membre ale Uniunii Europene
BELGIA 
Cadrul legal
· Legea din 3 iulie 2005 privind drepturile voluntarilor, cu modificările ulterioare

· Decretul Regal din 2 octombrie 2002 privind crearea unui Consiliu superior al voluntarilor
· Legea din 25 aprilie 2007 referitoare la instituirea Serviciului voluntar de utilitate colectivă (SUC)

Conform legii din 3 iulie 2005 activitatea de voluntariat reprezintă orice activitate:
· care se exercită fără retribuţie şi fără obligaţii;

· care se exercită în beneficiul uneia sau mai multor persoane, altele decât cele care exercită activitatea;

· care se exercită printr-o organizaţie, alta decât cadrul familial sau privat al celui care exercită activitatea,

· care nu se exercită în cadrul unui contract de muncă sau a unui contract de servicii.
Prin voluntar se înţelege orice persoană fizică care exercită o activitate vizată mai sus.

Conform legii, prin organizaţie se înţelege orice asociaţie legal constituită sau persoană juridică de drept public sau privat, fără scop lucrativ, care apelează la voluntari.
Caracterul neremunerativ al activităţii voluntarului nu împiedică ca voluntarului să i se dea o indemnizaţie de către organizaţie, pentru acoperirea cheltuielilor pe care acesta le suportă în realizarea sarcinilor. Voluntarul nu trebuie să demonstreze autenticitatea şi totalul cheltuielilor sale, atât timp cât  totalul indemnizaţiei percepute nu depăşeşte 24,79 euro pe zi şi 991,57 euro pe an.
În  conformitate cu  art. 13 al legii, o persoană care primeşte indemnizaţia de şomaj  poate exercita activitatea de voluntariat, păstrându-şi alocaţia, cu condiţia de a depune în prealabil o declaraţie scrisă la biroul de şomaj al Oficilui naţional de muncă.  Directorul biroului de şomaj  poate interzice exercitarea activităţii, cu conservarea alocaţiilor sau poate să nu accepte decât cu anumite restricţii.
Aceleaşi reglementări se aplică, de asemenea, şi:

· persoanelor care au ieşit la pensie anticipat şi
· lucrătorilor aflaţi în incapacitate de muncă – cu condiţia ca activitatea de voluntariat  să fie compatibilă cu starea generală de sănătate a celui în cauză.
Exercitarea voluntariatului şi încasarea indemnizaţiei de voluntar sunt compatibile cu drepturile de ajutor acordate persoanelor vârstnice.
În articolul 62 din Legea privind alocaţiile familiale pentru lucrătorii salariaţi, se prevede că, „pentru aplicarea prezentei legi, voluntariatul,  în sensul legii din 3 iulie 2005, nu este considerat ca  o activitate lucrativă. Indemnizaţiile de voluntar nu sunt considerate ca un venit, un beneficiu, o remunerare sau o prestaţie socială, atât timp cât voluntariatul nu pierde caracterul neremunerat ”. Exercitarea activităţii de voluntariat şi perceperea indemnizaţiei de voluntar sunt compatibile cu garantarea drepturilor de asigurare familială.
Prin Decretul Regal din 2 octombrie 2002 s-a înfiinţat,  pe lângă  Ministerul Afacerilor Sociale, Consiliul superior al voluntarilor, care are ca atribuţii:

· colectarea, sistematizarea şi analizarea informaţiilor privind activitatea de voluntariat şi voluntarul;

· examinarea problemelor specifice cu care se pot confrunta voluntarii;

· avizarea sau elaborarea de propuneri referitoare la activitatea de voluntariat, din propria sa iniţiativă sau a ministerelor competente.
Conform art. 2 din Decret, prin voluntariat se înţelege orice activitate organizată care este efectuată pe bază de voluntariat, fără retribuţie şi  în beneficiul altor persoane.
Legea din 25 aprilie 2007 a instituit serviciul voluntar de utilitate colectivă (SUC), iar decretul de punere în aplicare a fost elaborat în anul 2008. Fără a fi obligatoriu, serviciul civil oferă tinerilor o modalitate de învăţare a solidarităţii, de a se face utili şi de a se valoriza. Sarcinile ce le revin în serviciul civil sunt doar de ordin civil, deşi serviciul este ataşat ministerului apărării.

Serviciul civil este deschis tinerilor rezidenţi în Belgia cu vârste între 18-25 ani, pentru o perioadă de 6 luni (perioadă ce poate fi prelungită în anumite condiţii), pentru acei tineri care solicită loc de muncă sau beneficiază de un venit de integrare socială. În serviciu nu pot fi integraţi cei care au avut condamnări.

Voluntarii primesc în afară de alocaţiile lor, încă 170 euro – maximum.

Serviciul voluntar de cooperare pentru dezvoltare (SVCD) a fost creat în anul 2006 cu scopul de a permite tinerilor dobândirea unei experienţe într-un anume domeniu în care doresc să activeze în viitor. Pentru a activa în acest serviciu, tinerii trebuie să aibă vârsta de cel puţin 20 de ani, trebuie să urmeze un curs de formare în cadrul Cooperaţiei Tehnice Belgiene şi să treacă o procedură de selecţie.

Cehia
Cadrul legal

· Legea 198, din 24 aprilie 2002, privind serviciile de voluntariat 
În Cehia, prin voluntariat se înţelege activitatea desfăşurată în beneficiul altor persoane, deliberat, în mod liber ales şi neremunerat. În lege se menţionează că, în prezent, administraţia publică  desfăşoară o intensă activitate în vederea promovării activităţii voluntare, ţinându-se cont de valoarea muncii voluntare şi a beneficiilor sale sociale. 

Legea 198/2002 cu privire la serviciile de voluntariat nu a fost concepută ca o lege-cadru pentru activităţile de voluntariat. Legea specifică doar anumite forme ale activităţii de voluntariat şi precizează condiţiile în care statul ceh le sprijină. În lege s-a precizat că nu se urmăreşte, în consecinţă, reglementarea tuturor formelor acţiunii de voluntariat.

Aplicarea legii este responsabilitatea Ministerului de Interne, în cadrul căruia a fost înfiinţat, în anul 2002, un Serviciu de voluntariat. Acest departament asigură acreditarea ONG-urilor şi sprijinul financiar acordat acestor organizaţii. 

Conform prevederilor legii, recrutarea voluntarilor trebuie să fie realizată de organizaţii non-profit.

În conformitate cu legea, voluntarul este o persoană fizică cu vârsta de peste 15 ani, dacă îşi desfăşoară activitatea de voluntariat în Cehia, sau de peste 18 ani, dacă îşi desfăşoară activitatea în străinătate. Voluntarii pot fi persoane angajate sau neangajate, persoane care studiază, pensionari etc. 

Dintre domeniile de activitate care se pretează activităţii de voluntariat, în lege au fost  menţionate: 

· asistenţa acordată persoanelor aflate în şomaj, defavorizate sau cu handicap, persoanelor în vârstă, membrilor minorităţilor naţionale, imigranţilor, persoanelor care au ispăşit pedepse privative de libertate, victimelor violenţei domestice, persoanelor dependente de droguri, asistenţa acordată copiilor, tinerilor şi familiilor aflate în dificultate;
· asistenţa în timpul dezastrelor naturale, de mediu sau umanitare;
· asistenţa privind transpunerea în practică a programelor de dezvoltare şi asistenţă în cadrul proiectelor şi programelor derulate de organizaţii internaţionale, inclusiv de organizaţiile neguvernamentale internaţionale.
Conform legii, definirea organizaţiei este esenţială, întrucât aceasta este principalul partener al statului ceh. Numai organizaţiile oficial acreditate de către stat beneficiază de aplicarea prevederilor legii şi de asistenţă financiară. Acreditarea este acordată pentru trei ani şi poate fi reînnoită  printr-o nouă cerere. 

Comisia de acreditare este alcătuită din reprezentanţi ai Ministerului de Externe, ai Ministerului Educaţiei, Tineretului şi Sportului, ai Ministerului de Interne, Ministerului Muncii şi Problemelor Sociale, ai Ministerului Mediului, al Ministerelor Sănătăţii, Culturii, Finanţelor şi Consiliului Guvernamental pentru ONG-uri.

În conformitate cu prevederile legii, prin organizaţie care deleagă voluntari se înţelege orice organizaţie non-profit care selectează, înregistrează, asigură şi pregăteşte voluntarii şi încheie un contract cu aceştia, în vederea derulării activităţilor de voluntariat cu aşa numita „organizaţie receptoare”.

Organizaţia  receptoare încheie un contract cu organizaţia care deleagă  voluntari, acesta putând fi un ONG, municipalitatea, o şcoală, un spital etc.
Între voluntar şi organizaţie se încheie un contract al cărui cadru este stabilit prin lege. Înţelegerea trebuie încheiată în scris, în toate cazurile de activitate voluntară  care se desfăşoară pe plan internaţional precum şi în cazul activităţii voluntare desfăşurate în Cehia pe termen îndelungat. În cazul activităţilor desfăşurate în Cehia pe termen scurt, acordul poate fi oral sau scris. 
În conformitate cu legea, statul rambursează o parte din cheltuielile de deplasare, cazare, hrană, pregătire, asistenţă tehnică şi administrativă pentru organizarea activităţii de voluntariat. Ajutorul financiar poate ajunge la 70% din costuri. 
Voluntarii care hotărăsc să lucreze în străinătate în acţiuni de voluntariat au aceleaşi drepturi şi îndatoriri ca şi voluntarii care activează în Cehia.
În anul 2007, în Cehia, a fost înfiinţat un sediu al Centrului European pentru Voluntariat 
 .
FRANŢA

Cadrul legal
· Codul serviciului naţional, introdus prin Legea nr. 97-1019 din 28 octombrie 1997, cu modificările ulterioare 
· Legea nr. 2000-242 din 14 martie 2000 referitoare la voluntariatele civile
· Legea 2006-586 din 23 mai 2006 referitoare la voluntariatul asociativ şi la angajamentul educativ

· Legea nr. 2005-159 din 23 februarie 2005  referitoare la contractul de voluntariat de solidaritate internaţională

·  Legea nr. 2010-241 din 10 martie 2010 referitoare la serviciul civic

În Codul serviciului naţional 
 s-a precizat că voluntariatele fac parte din serviciul naţional (art. L 111-3), întrucât ele aduc un aport personal şi temporar comunităţii naţionale, în cadrul unei misiuni de interes general, capabile a dezvolta solidaritatea şi sentimentul apartenenţei la naţiune. În Cod se menţionează că voluntariatele se desfăşoară în trei domenii legate de serviciul naţional: apărare, securitate şi prevenţie; coeziune socială şi solidaritate; cooperare internaţională şi ajutor umanitar (în teritoriile din afara Franţei se desfăşoară şi o formă particulară de voluntariat pentru coeziune socială şi solidaritate, voluntariatul de sprijin tehnic). 
În Titlul II al Codului este inclus voluntariatul în armată. În secţiunea I sunt menţionate  principiile voluntariatelor civile, în cadrul cărora, tinerii cu vârsta între 18-28 ani, pot solicita să îndeplinească un anume serviciu civil (serviciile civile sunt definite prin decrete ale Consiliului de Stat). Conform prevederilor Codului, angajamentul în cadrul voluntariatului civil poate dura între 6-24 luni şi se poate desfăşura în domeniile prevenirii, securităţii şi apărării civile, în misiunile de protecţia persoanelor, a bunurilor şi a mediului.

În domeniul coeziunii sociale şi al solidarităţii, voluntarii participă la misiuni de interes general legate de dezvoltarea economică, ştiinţifică, administrativă, sanitară, socială, educativă şi culturală. 
În cooperarea internaţională, voluntarii civili participă la acţiuni desfăşurate  de Franţa în străinătate, în special la acţiuni culturale şi de protecţia mediului, la acţiuni, ştiinţifice, economice, umanitare. În această categorie sunt incluse, de asemenea, acţiunile de susţinere a democraţiei şi a drepturilor omului. Conform prevederilor Codului, voluntarii civili sunt plasaţi sub autoritatea unui ministru de resort.
Legea nr. 2000-242 din 14 martie 2000 referitoare la voluntariatele civile instituite prin articolul L111-2 al Codului serviciului naţional şi prin diverse măsuri luate pentru reforma serviciului naţional
 au stipulat principiile voluntariatului civil. Conform legii, cetăţenii francezi de ambele sexe, în vârstă de peste 18 ani,  pot solicita îndeplinirea unui serviciu civil voluntar, dacă îndeplinesc condiţiile stabilite prin decret al Consiliului de Stat pentru fiecare formă de voluntariat (art. 2). Acest tip de voluntariat se desfăşoară pe o perioadă cuprinsă între 6 şi 24 de luni, contractul putând fi întrerupt în caz de forţă majoră, în caz de greşeală gravă, în caz de încălcare a clauzelor contractului sau pe motiv de boală, maternitate etc. În lege sunt menţionate drepturile şi obligaţiile generale ale voluntarului civil (art. 10) şi condiţiile de acordare a indemnizaţiilor.
Decretul nr. 2000-1159 din 30 noiembrie 2000 referitor la aplicarea dispoziţiilor Codului serviciului naţional privind voluntariatul,
 cu modificările ulterioare, precizează că voluntariatul civil se poate efectua:

· în domeniul prevenirii, securităţii şi apărării civile, în colectivităţile teritoriale şi în instituţiile publice ce folosesc pompieri voluntari, precum şi în serviciile de apărare civilă şi de protecţie a mediului;

· în domeniul coeziunii sociale şi solidarităţii, unde voluntariatul se poate desfăşura în colectivităţile teritoriale şi instituţiile publice, în grupurile de interes public de pe lângă companii private cu scop nelucrativ, precum şi în situaţiile în care voluntariatul civil se execută în servicii ale statului;
· în domeniul cooperării internaţionale şi de ajutor umanitar, unde voluntariatul se poate desfăşura în serviciile statului din străinătate, în instituţiile şcolare sau culturale franceze din străinătate, în organizaţiile internaţionale, neguvernamentale, în reprezentanţele din străinătate ale firmelor franceze sau în organismele străine angajate în cooperare cu Franţa sau cu o colectivitate teritorială franceză (art.1).
În lege se precizează că fiecare minister, în domeniul lui de competenţă, va fixa, prin hotărâri specifice, lista activităţilor în care se poate efectua voluntariat civil (art.2). Conform legii, se va  întocmi un dosar în care trebuie să fie menţionate: tipul de activitate; natura  juridică şi statutul organizaţiei; numărul voluntarilor civili ce ar putea fi primiţi; natura activităţilor ce le vor fi încredinţate; capacitatea de a asigura condiţii pentru aceste activităţi; situaţia financiară; condiţiile de asigurare a protecţiei sociale şi contribuţia complementară; drepturile şi îndatoririle de bază. În articolul 7 se precizează situaţiile în care o persoană nu poate exercita voluntariat civil  (condamnări, starea de sănătate etc). Voluntarul civil trebuie să fie format de către organul angajator pentru exercitarea activităţii respective şi  trebuie să fie vaccinat corespunzător. 
În capitolul IV sunt precizate modalităţile de acordare a indemnizaţiilor. Nivelul acestora este fixat prin hotărâri ale ministerelor competente. Voluntarul civil are dreptul  de a primi sumele necesare deplasărilor în interes de serviciu şi  cheltuielilor aferente (art. 22). Articolul 23 al Capitolului V se referă la acordarea  concediilor pentru boală, maternitate sau adopţie (după efectuarea serviciului minim 6 luni consecutiv). În lege, se fac precizări referitoare la  condiţiile încetării contractului înainte de termen (art. 28-31).

Decretul nr. 2002-1527 din 24 decembrie 2002 (care a modificat Codul serviciului naţional) se referea la modul de supraveghere şi evaluare a voluntarilor civili.

Ulterior, în Circulara DSS/DIES nr. 2004-308 din 5 iulie 2004 referitoare la voluntariatul  civil de coeziune socială şi solidaritate, au fost precizate condiţiile de acces la statutul de voluntar civil în domeniu, modul de acordare a avizului de către prefectură, indemnizaţia şi  modalitatea de protecţie socială acordate voluntarilor. 

Legea 2006-586 din 23 mai 2006 referitoare la voluntariatul asociativ şi la angajamentul educativ
 prevede că orice asociaţie sau fundaţie, recunoscute ca fiind de utilitate publică, pot încheia un contract de voluntariat cu o persoană fizică (art. 1). Asociaţiile şi fundaţiile trebuie să fie recunoscute şi agreate de stat, de către ministrul ce are în responsabilitate viaţa asociativă sau de către o autoritate  administrativă competentă. Ele trebuie să prezinte motivele  pentru care au recurs la voluntariat şi condiţiile pe care le pun  la dispoziţie voluntarilor (art. 15).
Conform legii, contractul scris stabileşte condiţiile  colaborării dezinteresate pe termen limitat, între organismul agreat şi persoana care desfăşoară activitatea de voluntariat. Contractul are ca obiect  îndeplinirea unei misiuni de interes general, cu caracter filantropic, educativ, ştiinţific, social, umanitar, sportiv, familial, cultural sau care pune în valoare patrimoniul artistic.
Contractul poate fi încheiat numai cu persoanele care au întrerupt un contract de muncă, cu cel puţin şase luni  în urmă.
Persoana cu care se încheie contractul trebuie să aibă naţionalitate franceză sau cea a unui stat membru al Uniunii Europene sau al Acordului asupra Spaţiului Economic European sau care are drept de rezidenţă continuă în Franţa, de cel puţin un an.  Persoana trebuie să aibă vârsta de peste 16 ani. Pentru persoanele cu vârsta între 16 - 18 ani, este nevoie de o autorizaţie parentală şi de o vizită medicală (condiţii menţionate şi în decretele de aplicare a legii). Dacă persoana ce desfăşoară activitate de voluntariat este un salariat de drept privat, el va demisiona, dacă desfăşoară această activitate continuu, timp de un an (art. 4).

Contractul menţionează modul de colaborare între organisme şi persoana ce desfăşoară activitatea de voluntariat (locul, perioada de timp etc).

Contractul de voluntariat se poate întinde pe o perioadă de maxim 2 ani, iar durata cumulată a misiunilor nu poate depăşi 3 ani. Voluntarul care a activat minimum 6 luni poate beneficia de concediu (două zile pentru o lună de misiune).

Prin contract se prevăd condiţiile de acordare a unei indemnizaţii al cărui nivel maxim se stabileşte prin decret. Indemnizaţia nu are caracterul unui salariu sau al unei remuneraţii, nu este supusă impozitării şi din ea nu sunt percepute cotizaţiile şi contribuţiile sociale. Voluntarii pot primi şi prestaţii necesare subzistenţei lor, procurării echipamentului şi cazării. Aceste prestaţii trebuie să fie proporţionale cu misiunile încredinţate (art. 9).

În articolul 13 al legii se precizează că voluntarii sunt, în mod obligatoriu, afiliaţi la un sistem general de asigurări sociale (acoperind riscul de boală, maternitate, invaliditate, deces, accident de muncă, boală profesională etc), menţionate prin modificarea Codului securităţii sociale (art. 14) .
Conform legii, competenţele dobândite în timpul desfăşurării activităţii de voluntariat, aflate în raport direct cu conţinutul diplomei, al unui titlu profesional sau al unui certificat de calificare, vor fi luate în considerare, cu titlu de validare a acestor achiziţii, în condiţiile prevăzute de articolele L335-5 şi L335-6 ale Codului educaţiei. În acest scop, organismul agreat va elibera persoanei, la îndeplinirea misiunii, un atestat, menţionând activităţile desfăşurate prin contract (art. 5).

În Titlul II al legii, se face referire la angajamentul educativ al persoanelor care activează ca asistenţi maternali, educatori şi personal pedagogic, angajaţi ocazional în instituţii de primire a minorilor; ca animatori, ca directori ai unor centre de vacanţă şi de petrecere a timpului liber etc. În aceste situaţii, în contractul de angajament educativ va fi prevăzut nivelul indemnizaţiei, nivelul minim pe zi fiind stabilit prin decret. 

Asociaţiile care angajează voluntari pot beneficia şi de subvenţii acordate de stat sau de colectivităţile teritoriale, din Fondul de cooperare pentru tineret şi educaţie  populară. Asociaţiile care au un buget anual superior sumei de 150000 euro şi care beneficiază de subvenţii mai mari de 50000 euro trebuie să publice anual nivelul cheltuielilor (conform Decretului nr. 2006-887 din 17 iulie 2006).

Legea referitoare la voluntariatul asociativ a fost însoţită de numeroase decrete de aplicare, precum Decretul nr. 2006-1205 din 29 septembrie 2006, care precizează obligativitatea încheierii unui acord dintre asociaţii şi prefectură, în care să fie menţionate numărul de voluntari, modul de acordare a avizului şi necesitatea motivării neacordării sau retragerii acestuia. 
Legea nr. 2005-159 din 23 februarie 2005  referitoare la contractul de voluntariat de solidaritate internaţională
 prevede  că orice asociaţie care doreşte  să solicite voluntari în acest domeniu trebuie să fie agreată de Ministerul Afacerilor Externe, cu avizul  Comisiei voluntariatului de solidaritate internaţională (art.9).
Conform articolului 1, asociaţiile de voluntariat internaţional pot încheia un contract scris de voluntariat de solidaritate internaţională cu o persoană majoră, prin care se organizează o colaborare dezinteresată între asociaţie şi voluntar, pe o durată limitată de timp. Acest contract, în afara oricărei activităţi profesionale, are ca obiect îndeplinirea unei misiuni de interes general în străinătate, în domeniile cooperării pentru dezvoltare sau ale acţiunilor umanitare.
Competenţele dobândite în această activitate de voluntariat care sunt legate direct de obiectul unei diplome, de un titlu profesional sau de un certificat de calificare sunt luate în considerare şi validate, în condiţiile prevăzute de articolele L 335-5 şi L 335-6  ale Codului educaţiei. La sfârşitul misiunii, asociaţia eliberează un atestat de îndeplinire a misiunii de voluntariat de solidaritate internaţională (art. 3).  Contractul scris va menţiona condiţiile în care voluntarul îşi va îndeplini misiunea pentru o durată de maximum 2 ani,  durata cumulată neputând depăşi 6 ani (art. 4).

Asociaţiile vor asigura formarea voluntarilor înaintea plecării lor în misiune, vor acoperi cheltuielile de călătorie şi vor sprijini reintegrarea profesională a voluntarilor după întoarcerea lor din misiune (art. 4).  Conform articolul 5, asociaţia va afilia voluntarul la un sistem de securitate socială asemănător sistemului general de securitate socială (menit a asigura riscul de boală, maternitate, invaliditate, deces, bătrâneţe, accident de muncă, boli profesionale, repatriere etc). Conform legii, voluntarul va beneficia de un concediu de minimum două zile la o lună de misiune, după îndeplinirea misiunii cel puţin şase luni. Voluntarul beneficiază de concedii de boală, maternitate, paternitate şi de adopţie prevăzute de Codul muncii şi de Codul securităţii sociale, iar pe perioada concediilor, voluntarul primeşte integral indemnizaţia lunară.

Conform art. 7 al legii, voluntarul are dreptul la o indemnizaţie care să îi permită o viaţă decentă. Această indemnizaţie nu are valoare de salariu sau remuneraţie  şi nu este supus impozitului pe venit, nici cotizaţiilor şi contribuţiilor sociale. Nivelul indemnizaţiilor şi condiţiile vărsării lor sunt stipulate în contractul scris. Nivelul minim şi cel maxim  al indemnizaţiei sunt fixate prin decizia Ministerului Afacerilor Externe, cu  avizul Comisiei  voluntariatului de solidaritate internaţională, ţinând cont de condiţiile existente în statul unde se desfăşoară misiunea.
Conform evaluărilor efectuate la nivel parlamentar
, legile în vigoare, în special Legea nr. 2006-396 din 31 martie 2006, nu au reuşit să realizeze recrutarea mai multor tineri în activitatea de voluntariat. Procedurile de recrutare şi de activitate au rămas complexe şi dificile. Aceste dificultăţi au făcut necesară realizarea unei reforme a serviciului civic din Franţa, menite a reuni principalele dispozitive de voluntariat sub un statut omogen, pentru a fi mai clar, mai vizibil şi mai atractiv. Reforma a mai vizat raţionalizarea funcţionării administrative şi tehnice a voluntariatului, valorizarea efectului serviciului civic asupra evoluţiei tinerilor. Studiul realizat de Senatul francez reamintea că ideea instituirii unui serviciu civic de angajare în slujba colectivităţii naţionale a fost lansată la începutul anului 2000. Ea a urmărit reintroducerea noţiunii de angajament cetăţenesc în sistemul de valori al tinerilor, consideraţi ca mult prea individualişti în afara solidarităţii şi coeziunii naţionale. După desfiinţarea serviciului militar obligatoriu din 1997, activitatea de învăţare a vieţii în comunitate, de respectare a autorităţii şi solidarităţii naţionale, a rămas suspendată, lăsând neocupat un spaţiu fundamental din viaţa tinerilor (perioada 20-25 ani). Noile mişcări sociale violente ale tinerilor din 2005 şi din prezent au repus în discuţie cu acuitate problema integrării sociale a tinerilor francezi. Programul naţional intitulat  Tineretul şi viaţa asociativă s-a desfăşurat în anul 2009, fiind finanţat din bugetul de stat cu aproape 120 milioane euro. Agenţia naţională pentru coeziune socială şi egalitatea şanselor s-a preocupat de aceste activităţi.
În anul 2009, analiza situaţiei serviciului civil voluntar arăta că majoritatea activităţilor de serviciu civil s-au desfăşurat în asociaţii în proporţie de 95,8%, în comune 3,8%, iar în instituţii publice şi alte instituţii doar 1,4%. Ca tipuri de contracte, majoritatea au fost contracte de voluntariat asociativ, în procent de 94,9%, de volutariat civil pentru coeziune socială şi solidaritate 4%, iar contracte în vederea obţinerii unui loc de muncă (CAE), doar 1%. Peste 54.000 tineri au efectuat stagii în cadrul serviciului de pompieri voluntari, 5.800 în voluntariat internaţional în antrepriză, 2.145 în voluntariat de solidaritate internaţională, 2.900 în serviciul voluntar asociativ civil de coeziune socială şi solidaritate etc. În domeniul educaţiei, sportului şi activităţii de recreere, 32% din activităţi s-au desfăşurat în asociaţii, şi 17% în sectorul public; în domeniul culturii, 13% s-au desfăşurat în asociaţii şi 18% în sectorul public, iar activităţile de voluntariat în domeniul protecţiei mediului s-au desfăşurat 11% în asociaţii şi 22% în sectorul public. Statisticile arată că 60% din voluntari au fost fete. Datele au pus în evidenţă nevoia unui cadru juridic reînnoit, menit a unifica principalele activităţi de voluntariat în misiuni de interes general în cadrul unei instituţii, persoane juridice de drept public sau al unui organism cu scop nelucrativ. Raportul realizat de Adunarea Naţională
 menţiona că din iulie 2009, voluntarul a beneficiat de o indemnizaţie de 670,75 euro, de o asigurare socială şi alte facilităţi (bani de hrană, adăpost).

În urma acestor analize a fost propusă şi adoptată recent Legea nr. 2010-241 din 10 martie 2010 referitoare la serviciul civic.
Legea a precizat condiţiile de efectuare a voluntariatului prin intrarea sub un tutoriat civic, cu timp complet sau în completarea unei activităţi profesionale sau de studii. Legea prevede evaluarea şi validarea experienţei dobândite prin activitatea de voluntariat şi înscrierea ei în cursurile instituţiilor de învăţământ superior. Statul va elibera voluntarilor la sfârşitul misiunii, un atestat al angajamentului său civic.

Susţinerea financiară a statului pentru recrutarea voluntarilor va fi acordată în mod uniform tuturor asociaţiilor. Organismul de găzduire a voluntarilor va dispune de proceduri simplificate de acordare a unui ajutor de stat pentru voluntari. Obiectivul noului serviciu public va fi acela de a recruta 10% din fiecare categorie de vârstă (aproximativ 70.000 tineri cu vârste peste 16 ani), cu un efort bugetar de 40 milioane euro. 

Definirea naturii juridice a contractului în serviciul civic a fost o preocupare importantă, încercându-se definirea unui contract specific, diferit de un contract de muncă (art. L 120-6). Legea a definit diferite misiuni de interes general, cu caracter filantropic, educativ, de protecţie a mediului, ştiinţific, social, umanitar, sportiv, familial sau cultural. În contract vor fi prevăzute modalităţile de executare ale misiunii, concediul anual, condiţiile de încetare a angajamentului, de atestare (art. L 120-18). Contractul (art. L 120-31) va preciza motivele solicitării intrării în activitatea de voluntariat, natura misiunilor încredinţate, vârsta persoanei, date referitoare la asigurarea condiţiilor de desfăşurare a activităţii. Durata serviciului civil variază de la 6 luni la 24 luni, iar timpul de activitate este plafonat la 48 ore în 6 zile pe săptămână. Articolele L 120-19 şi L 120-25 se referă la indemnizaţiile acordate,  prestaţiile acordate, la plata unor asigurări, stabilite prin decret.

Serviciul voluntar în Franţa a fost girat de Agenţia Naţională pentru coeziune socială şi egalitatea şanselor, iar Institutul Naţional al tineretului şi educaţiei populare (INJEP) se va ocupa în viitor de serviciul voluntar european.

IRLANDA

În Irlanda nu există o lege specială care să se refere exclusiv la voluntariat, deşi există o serie de politici în sprijinul dezvoltării voluntariatului. 
În conformitate cu Carta Albă privind activitatea de voluntariat, publicată de guvernul irlandez în septembrie 2000, a fi voluntar  înseamnă: a-ţi oferi timpul şi experienţa în folosul societăţii, al comunităţii, al persoanelor care nu fac parte din propria familie, pentru protejarea mediului înconjurător sau a altor cauze. 

În Irlanda voluntariatul este activitatea desfăşurată din proprie iniţiativă, de orice persoană fizică, în folosul altora, fără a primi o compensaţie materială, cu excepţia decontării cheltuielilor necesare.

Cartea Albă a urmărit clarificarea relaţiei între guvern, voluntari şi comunitate. În Cartea Albă a fost descris contextul în care se desfăşoară activitatea de voluntariat, au fost prezentate principiile cadru şi experienţele pozitive în domeniu. Cartea Albă a fost precedată de o Carte Verde privind sprijinirea activităţii de voluntariat (mai 1997), prin care s-a iniţiat o consultare între Guvern şi sectorul de voluntariat, cu privire la măsurile necesare pentru sprijinirea şi dezvoltarea acestui sector. 

În conformitate cu prevederile Legii privind finanţele din anul 2001, s-au acordat organizaţiilor de voluntariat şi celor nonprofit  o serie de scutiri de taxe 
Nu există prevederi legale în legătură cu rambursarea cheltuielilor voluntarilor, în practică existând multe organizaţii care fie nu rambursează, fie nu o pot face. Cheltuielile legate de activitatea de voluntariat nu sunt supuse impozitării. Nu există prevederi legale legate de asigurarea voluntarilor pe perioada în care aceştia activează în organizaţiile de voluntariat, totuşi organizaţia „Volunteering Ireland” recomandă ca organizaţiile care folosesc voluntari să încheie poliţe scrise de asigurare, în care să se specifice clar faptul că voluntarii sunt asiguraţi împotriva riscurilor de îmbolnăvire, de accident şi faţă de terţe părţi.

În conformitate cu amendamentele aduse Legii privind protecţia socială (1997), plata alocaţiilor de şomaj este suspendată atunci când persoana părăseşte ţara pentru a desfăşura activităţi de voluntariat în străinătate.

În Irlanda, oricine poate fi voluntar, nu contează dacă este tânăr sau vârstnic, dacă e bărbat sau femeie, dacă e afectat de un handicap sau nu, dacă e angajat sau şomer, pentru că se consideră că întotdeauna va putea fi de ajutor comunităţii în care trăieşte.

Cei interesaţi de activitatea de voluntariat se pot adresa „Volunteering Ireland” sau îşi pot oferi serviciile centrului local de voluntariat. Multe organizaţii recrutează voluntari din centrele de voluntariat, dar şi prin intermediul campaniilor de recrutare. Organizaţia Volunteering oferă, de asemenea, pregătire în domeniul voluntariatului. 
LUXEMBURG
Cadrul legal

· Legea din 28 ianuarie 1999 privind serviciul de voluntariat

· Regulamentul Marelui Ducat din 12 februarie 1999 cu privire la organizarea şi funcţionarea Comisiei pentru serviciul de voluntariat
Legea din 28 ianuarie 1999 privind serviciul voluntar cuprinde definiţia serviciului de voluntariat şi a  voluntarului, organizarea serviciului de voluntariat, contractul de voluntariat, avantajele, recunoaşterea voluntariatului şi activitatea de voluntariat internaţional.
Conform legii, serviciul de voluntariat este activitatea de interes general, exercitată de persoane fizice, cu condiţia ca activitatea să nu aibă caracter profesional şi să vină din partea unui  voluntar, ca expresie a unei decizii libere şi personale. Serviciul de voluntariat se exercită prin intermediul organizaţiilor neguvernamentale, iar activitatea nu este retribuită în nici un mod (nici măcar de către beneficiar). Voluntarului îi pot fi rambursate de către organizaţia de care aparţine doar cheltuielile efectuate în vederea bunei desfăşurări a activităţii prestate, în limite stabilite chiar de către organizaţii. 

Durata voluntariatului este cuprinsă între şase şi doisprezece luni, fără întrerupere.

Conform legii, activitatea voluntară este activitatea desfăşurată în domenii cum sunt: protecţia drepturilor omului, protecţia mediului, precum şi în domeniul cultural, sport, învăţământ etc.

Pentru a fi admis ca voluntar, candidatul trebuie să aibă vârsta între 16 şi 25 de ani şi să fie rezident de mai mult de doi ani în Luxemburg. Voluntarul îşi va executa misiunea cu devotament, respectând obligaţiile ce decurg din contractul încheiat cu organizaţia neguvernamentală prin intermediul căreia el îşi exercită activitatea de voluntariat. 
Voluntarul va fi informat şi i se vor pune la dispoziţie mijloacele materiale necesare exercitării activităţilor. Organizaţia neguvernamentală de voluntariat adoptă măsuri corespunzătoare pentru a oferi voluntarilor o pregătire şi o formare adecvată activităţii pe care aceştia urmează să o desfăşoare.
Pot fi considerate ca organizaţii neguvernamentale care organizează activităţi de servicii voluntare asociaţiile fără scop lucrativ sau fundaţiile, constituite conform Legii din 21 aprilie 1928 privind asociaţiile şi fundaţiile, sau organismele create în baza unei legi speciale care au ca obiect  de activitate interesul general, aşa cum este definit prin Legea  din 28 ianuarie 1999 privind serviciile voluntare.  
Relaţiile între organizaţia neguvernamentală şi voluntar sunt reglementate printr-un contract scris, care conţine:
· drepturile şi obligaţiile celor două părţi contractuale, altele decât cele  specificate în lege;

· modalităţile şi durata angajamentului de voluntar;
· măsurile luate pentru voluntar în cadrul organizaţiei (ca asigurarea unei locuinţe şi a  hranei pe durata contractului de voluntariat);
· formarea voluntarului (oferirea pregătirii corespunzătoare pentru sarcina atribuită);

· condiţiile de reziliere a contractului.
Conform articolului 7 din lege, statul acordă voluntarilor o indemnizaţie corespunzătoare unei cincimi din salariul lunar minim. Aceasta nu este supusă sarcinilor fiscale generale prevăzute în materie de salarizare. Calculul indemnizaţiei de voluntariat nu este influenţat  nici de vârsta voluntarului şi nici de calificarea profesională a acestuia. 
Voluntarii beneficiază de avantajele acordate elevilor şi studenţilor (de acces la transportul public şi  acces la manifestările culturale şi sportive). 

Calitatea de voluntar este atestată printr-un certificat  eliberat de Ministrul Tineretului. La finalul activităţii de voluntariat, organizaţia în rândul căreia şi-a realizat activitatea eliberează un atestat, care indică, în afară de datele  personale de identificare a voluntarului, durata şi natura  prestaţiilor realizate şi experienţa acumulată.  

Italia

Cadrul legal

· Legea 266 din 11 august 1991 – Lege cadru cu privire la activitatea de voluntariat

· Legea  381 din 1991 cu privire la cooperativele sociale
· Legea 49/1997 cu privire la cooperarea în vederea dezvoltării serviciilor de voluntariat
· Legea 383/2000 cu privire la promovarea organizaţiilor sociale

· Legea 64/2001 cu privire la serviciul naţional de voluntariat
În Italia sunt utilizate două tipuri de voluntariat. Primul este reprezentat de „voluntarii pentru dezvoltare”, adică aceia care participă la derularea programelor de cooperare internaţională, a doua categorie este reprezentată de „voluntarii part-time”, unde activitatea este desfăşurată în mod individual, spontan şi periodic, în scop non-profit. Acest tip de voluntari activează de obicei la nivel local şi în el sunt în general antrenaţi studenţi, muncitori sau pensionari. 

Italia recunoaşte valoarea socială şi funcţiile activităţii de voluntariat, ca expresie a participării, solidarităţii şi pluralismului, promovând dezvoltarea şi asigurând autonomia, prin favorizarea contribuţiilor originale în scopuri sociale, civile şi culturale, identificate la nivel naţional, regional şi al provinciilor autonome.
Legea 266/1991 a reprezentat doar cadrul general, urmând ca legile în detaliu să fie elaborate la nivel local. 

Legea a stabilit doar  principiile pe care regiunile şi provinciile autonome trebuie să le respecte în reglementarea raporturilor între instituţiile publice şi organizaţiile de voluntariat, precum şi criteriile pe care trebuie să le aibă în vedere administraţiile  centrale şi  instituţiile publice locale.

În conformitate cu această lege, activitatea de voluntariat reprezintă activitatea prestată în mod personal, spontan şi gratuit, prin intermediul organizaţiei din care face parte voluntarul, fără scopuri lucrative – nici măcar indirecte –  exclusiv în scop de solidaritate. 
Activitatea de voluntariat nu va fi retribuită în nici un mod, nici măcar de către beneficiar. Voluntarului îi pot fi rambursate de către organizaţia de care aparţine doar cheltuielile efectuate în vederea bunei desfăşurări a activităţii prestate, în limite stabilite chiar de către organizaţii. Calitatea de voluntar este incompatibilă cu orice formă de raport de lucru subordonat sau autonom, sau cu orice alt raport de natură patrimonială cu organizaţia din care voluntarul face parte.

Este considerată ca fiind organizaţie de voluntariat orice organizaţie constituită în mod liber, cu scopul de a desfăşura activităţile specificate în lege. Organizaţiile desfăşoară activitatea de voluntariat prin intermediul unor structuri proprii sau, în modul prevăzut de lege, în cadrul unor structuri publice. 
Organizaţiile de voluntariat dispun de resurse economice în vederea funcţionării propriu-zise şi a desfăşurării activităţilor specifice, provenind din: contribuţii ale membrilor afiliaţi, contribuţii ale cetăţenilor particulari, contribuţii ale statului, ale instituţiilor publice, contribuţii ale unor organisme internaţionale, donaţii sau dispoziţii testamentare şi încasări provenind din activităţi comerciale şi productive asociate.

Legea prevede obligaţia organizaţiilor de a asigura voluntarii împotriva accidentelor şi îmbolnăvirilor legate de desfăşurarea activităţii.
Reglementarea, constituirea şi deţinerea registrelor generale ale organizaţiilor de voluntariat revine în sarcina regiunilor şi provinciilor autonome. Regiunile şi provinciile autonome trebuie să trimită anual copia registrelor pe care le deţin la Observatorul naţional pentru voluntariat, în conformitate cu prevederile legii. 
Legile de la nivel regional şi provincial trebuie să asigure autonomia în privinţa organizării şi iniţiativei activităţii de voluntariat şi să permită dezvoltarea acesteia. 

Conform prevederilor unui decret al Preşedintelui Consiliului de Miniştri, la propunerea ministrului pentru probleme sociale, a fost înfiinţat Observatorul naţional pentru voluntariat, sub preşedinţia ministrului pentru probleme sociale sau a unui delegat al acestuia. Observatorul naţional pentru voluntariat este alcătuit din zece reprezentanţi ai organizaţiilor şi ai federaţiilor de voluntariat care activează în cel puţin şase regiuni, din doi experţi şi din trei reprezentanţi ai organizaţiilor sindicale cele mai reprezentative. Competenţele acestui Observator sunt stipulate în lege. 
Conform Legii  381 din 1991 cu privire la cooperativele sociale, activităţile desfăşurate de cooperativele sociale sunt concentrate pe furnizarea de servicii pentru tineri aflaţi în şomaj pe o perioadă mai îndelungată, care nu posedă experienţă la locul de muncă, pentru adulţi cu pregătire scăzută, pentru persoane cu handicap sau care au părăsit sistemul de învăţământ. Cooperativele sociale sunt, de obicei, constituite din organizaţii de voluntariat şi sunt compuse din lucrători profesionişti şi din voluntari. 

În conformitate cu prevederile legii, cooperativele au ca scop promovarea intereselor generale ale comunităţii şi integrarea socială a cetăţenilor, coordonând serviciile de îngrijire socială, cele educaţionale sau  desfăşurând activităţi în domeniul agriculturii, industriei şi comerţului, urmărind integrarea persoanelor cu handicap. 

Persoanele defavorizate trebuie să reprezinte cel puţin 30% din numărul lucrătorilor din cadrul cooperativei. O altă prevedere a legii se referă la scutirea de obligaţii sociale a persoanelor defavorizate care sunt angajate în aceste cooperative, precum şi alte măsuri  referitoare la scutirea de taxe.
În ceea ce priveşte activitatea de voluntariat legea prevede ca, în afară de membrii lucrători în cadrul cooperativelor, să poată desfăşura activităţi neremunerate şi  membrii voluntari, dar numărul acestora nu poate depăşi 50% din numărul total al membrilor. Aceşti voluntari au dreptul de a primi rambursarea cheltuielilor efectuate pentru desfăşurarea activităţii şi de a fi asiguraţi împotriva accidentelor.

Conform Legii 49/1997 cu privire la cooperarea în vederea dezvoltării serviciilor de voluntariat, guvernul a inclus printre activităţile de voluntariat participarea la programe specifice desfăşurate în străinătate. Legislaţia italiană recunoaşte organizaţiile neguvernamentale de dezvoltare, organizând servicii internaţionale de voluntariat în terţe ţări, în conformitate cu prevederile legii 49/1997, revizuită ulterior.
Serviciul naţional de voluntariat este reglementat prin Legea 64 din  6 martie 2001.  Din anul 2006, atât bărbaţii, cât şi femeile pot participa la activităţi în cadrul serviciului civil voluntar, acesta reprezentând pentru bărbaţi o alternativă la serviciul militar obligatoriu.
Marea Britanie
În accepţiunea Centrului Naţional privind Voluntariatul, acţiunea de voluntariat este definită ca fiind o activitate care presupune alocare de timp, este neremunerată şi implică prestarea unei activităţi menite să aducă un beneficiu unei persoane individuale sau unor grupuri.

În Marea Britanie nu există nici o lege care să se refere explicit la acţiunea de voluntariat. Această activitate este prezentă numai în legislaţia generală în vigoare, aplicabilă tuturor cetăţenilor ca persoane individuale
. 
În Marea Britanie, există practica extinderii la voluntari a drepturilor şi politicii de personal aplicabile salariaţilor, fără a fi însă o obligaţie legală în acest sens.
În Marea Britanie nu există o prevedere legală privitoare la plata de către organizaţii a cheltuielilor efectuate de voluntari, dar conform uzanţelor, aceasta se face cu scopul de a asigura ca unele persoane să nu fie excluse de la voluntariat din cauza imposibilităţii acoperirii cheltuielilor. 

Activităţile voluntare se desfăşoară în domenii precum: acţiuni de caritate; în azile pentru persoane defavorizate.

În conformitate cu reglementările privind gestionarea problemelor de sănătate şi securitate la locul de muncă (1999), organizaţia are datoria de a identifica şi evalua riscurile la care sunt expuşi voluntarii.

Tipurile de asigurare pe care trebuie să le acorde organizaţiile depind de sarcinile care urmează să fie atribuite voluntarilor. 
În perioada 1999-2005, statul a finanţat două programe importante: Millennium Volunteers, în cadrul cărora orice tânăr s-a putut angaja, în medie 100 ore, în structurile asociative locale şi în Young Volunteer Challenge, care a oferit celor 1.000 de tineri defavorizaţi, posibilitatea de a se angaja.
În anul 2005, guvernul a constituit o comisie (Comisia Russell) pentru a elabora un raport menit a susţine crearea unui cadru naţional de acţiune şi angajare a tinerilor, cu scopul de a îmbunătăţi activitatea de voluntariat. După anul 2007, a fost lansată ideea creării unui serviciu naţional (national community service), iar în anul 2009 dezbaterile au fost reluate, fără a se lua o decizie în acest sens.
Consiliul Naţional pentru activitatea organizaţiilor de voluntariat
 a subliniat rolul deosebit pe care îl are această activitate şi că ea se desfăşoară fără constrângerea unor reglementări specifice, fiind considerată ca importantă relaţia dintre organizaţiei şi individ. Consiliul a precizat că ¾ dintre cetăţenii britanici au fost implicaţi în activităţi de voluntariat.

Oficiul guvernamental pentru societatea civilă a lansat în luna octombrie 2010 o nouă strategie în acest domeniu – New Government Strategy for Building a Stronger Civil Society – parte a Big Society Agenda, un document amplu de dezvoltare a societăţii britanice actuale. Aceste documente vor duce la reforma relaţiei dintre stat şi organizaţiile societăţii civile, inclusiv a celor de voluntariat. În cadrul acestor strategii se va acorda sprijin pe termen scurt şi lung acestor organizaţii, cu scopul consolidării şi modernizării infrastructurii lor. Guvernul britanic a pus în aplicare, încă din anul 2004, o strategie de consolidare a infrastructurii voluntariatului care este în vigoare şi în prezent
.
POLONIA
Legea referitoare la activitatea în interesul public şi voluntariat
 din 23 aprilie 2003 a definit în general voluntarul ca persoana care, din proprie iniţiativă şi fără remunerare, prestează servicii în  beneficiul public, având la bază reglementări specifice (art. 2.3). Conform legii, activităţile voluntare pot fi desfăşurate de organizaţii neguvernamentale care au ca obiective desfăşurarea unor activităţi în folosul public. Legea se referă şi la voluntarii care activează în străinătate,  în cadrul schimburilor internaţionale.
În lege se specifică necesitatea încheierii unui contract scris, dacă activitatea desfăşurată depăşeşte 30 de zile.  În situaţia unei activităţi mai puţin îndelungate, se poate elibera un document de confirmare a activităţii depuse.

Legea prevede drepturile şi obligaţiile voluntarului în raport cu beneficiarul, necesitatea informării acestuia cu condiţiile concrete de  activitate,  acoperirea cheltuielilor de călătorie, întreţinere şi pregătire,  acordarea unor diurne. În lege se menţionează obligativitatea acoperirii asigurărilor de sănătate, de accident etc.
Legea se referă la toate formele de activitate voluntară, prezentându-se o listă cu 24 domenii de activitate.
Conform datelor din anul 2007, peste 13% din cetăţenii polonezi au participat la activităţi de voluntariat.
 

PORTUGALIA 
Cadrul legal

· Regulamentul 745-G/96, din 18 decembrie 1996, privind Programul tinerilor voluntari pentru solidaritate;

· Regulamentul 745- H/96, din 18 decembrie 1996, privind Programul „Lusiadas”;

·  Legea 71/98, din 3 noiembrie 1998, prin care este stabilit cadrul legal de bază al voluntariatului în Portugalia;

· Decretul - Lege 389/99, din 30 septembrie 1999, al Ministerului Muncii şi Solidarităţii, prin care se aduc precizări suplimentare referitoare la Legea-cadru 71/98.

Programul tinerilor voluntari pentru solidaritate a fost primul program de voluntariat recunoscut oficial în Portugalia. Programul a fost  conceput în anul 1993 de către Departamentul de Stat pentru tineret şi a fost ulterior modificat prin Ordinul ministerial 745-G/96.

La Programul „Lusiadas”, tinerii pot participa pentru o perioadă cuprinsă între două luni şi doi ani. În cadrul acestui program, voluntarii au dreptul la asigurare medicală şi îngrijire medicală completă, pregătire şi asistenţă în situaţii de urgenţă. 
În Legea 71/98, din 3 noiembrie 1998, elaborată de Ministerul Muncii şi Solidarităţii, sunt definite o serie de instrumente operative menite să faciliteze şi să asigure exercitarea eficientă a drepturilor voluntarilor. În conformitate cu prevederile legii, organizaţiile au dreptul să recruteze voluntari şi să coordoneze activitatea acestora. În lege sunt prevăzute condiţiile şi procedurile  necesare pentru asigurarea voluntarilor, în conformitate cu cadrul prevăzut de asigurarea socială a voluntarilor (de exemplu: este descrisă responsabilitatea organizaţiei de a achita contribuţiile de asigurări sociale şi de a proteja voluntarul printr-o asigurare colectivă obligatorie). 
Legea urmăreşte promovarea şi asigurarea participării tuturor cetăţenilor la activităţi de voluntariat şi defineşte cadrul legal de bază în care se desfăşoară aceste activităţi. În lege se recunoaşte faptul că acţiunea de voluntariat este unul din instrumentele de bază ale participării cetăţenilor în cadrul societăţii şi subliniază libertatea şi flexibilitatea inerente în acţiunile de voluntariat.

În lege sunt prevăzute drepturile şi îndatoririle voluntarilor. În conformitate cu legislaţia portugheză, voluntarii şi organizaţia în care activează trebuie să convină asupra unor reglementări şi condiţii specifice activităţii de voluntariat, inclusiv natura şi amploarea activităţii care urmează a fi desfăşurate. 
Spania
Cadrul legal
· Constituţia (1978)
· Legea 6, din 15 ianuarie 1996, cu privire la voluntariat

Constituţia spaniolă recunoaşte în mod explicit dreptul  cetăţenilor de a participa la activităţi de voluntariat (articolul 9.2) şi, în conformitate cu acest articol, statul are datoria de a promova, stimula şi proteja autorităţile publice. 
Conform legii, voluntariatul trebuie să depăşească graniţa voluntarismului, a acţiunii individuale, izolate şi sporadice care, chiar dacă este bine intenţionată, este mai puţin eficientă. Promovarea şi stimularea voluntariatului nu este de competenţa exclusivă a statului. Legea 6/1996 s-a limitat la voluntarii şi organizaţiile care participă sau desfăşoară programe la nivel naţional, precum şi la cei care participă la programe sau desfăşoară activităţi în competenţa exclusivă a statului. 
Legea se referă la voluntariatul organizat, adică cel care se desfăşoară în cadrul unei instituţii publice sau private, fiind excluse activităţile izolate sau sporadice desfăşurate cu titlu de prietenie, bunăvoinţă sau bună-vecinătate. Acţiunea voluntară este, conform legii, delimitată de orice formă de prestare retribuită de servicii, fie ele civile, lucrative sau comerciale.
Legea voluntariatului cuprinde prevederi referitoare la cadrul de aplicare, conceptul de voluntariat, activităţile de interes general, drepturile voluntarului, regimul juridic al organizaţiilor de voluntari şi colaborarea în cadrul organizaţiilor publice fără scop lucrativ.  Tot în lege sunt prevăzute şi metode de stimulare a activităţii de voluntariat.

Conform legii (art. 3), prin voluntariat se înţelege ansamblul activităţilor de interes general desfăşurate de persoane fizice, cu condiţia ca aceste activităţi  să nu se desfăşoare în condiţiile unei relaţii lucrative, funcţionariale, comerciale sau a oricărei activităţi retribuite. 

Prin activităţi de interes general se înţeleg, în conformitate cu prevederile legii, activităţile de asistenţă socială, serviciile civice, educative, culturale, ştiinţifice, sportive, de cooperare în vederea dezvoltării, de protecţie a mediului înconjurător, de stimulare a economiei şi cercetării ştiinţifice, de intensificare a vieţii asociative, de promovare a voluntariatului etc.
Organizaţiile în care sunt prezenţi voluntari trebuie să fie legal constituite, să aibă personalitate juridică, să nu aibă scop lucrativ şi să dezvolte programe în cadrul activităţilor de interes general. Organizaţiile răspund în faţa terţilor pentru daunele şi prejudiciile cauzate de voluntarii care participă la derularea programelor lor, ca o consecinţă a acţiunilor de voluntariat. Conflictele care apar între voluntari şi organizaţiile din care fac parte vor fi soluţionate de organele competente, în conformitate cu prevederile legale.

Acreditarea prestării serviciilor voluntare se va efectua prin intermediul unei certificări emise de organizaţia în cadrul căreia s-a realizat acţiunea de voluntariat, în care trebuie să fie precizate, în afara datelor personale de identificare ale voluntarului următoarele: 
· acreditarea calităţii de voluntar;

· data, durata şi natura prestaţiei efectuate de voluntar.
Persoanelor care participă în formă voluntară şi gratuită în cadrul  programelor care se desfăşoară de către organizaţii în străinătate li se aplică prevederile legii.

În fiecare din cele 16 comunităţi autonome din Spania este în vigoare câte o lege  proprie privind activitatea de voluntariat.
III.  CONCLUZII
Centrul European de Voluntariat, care reprezintă 38 de centre naţionale şi regionale de voluntariat din întreaga Europă, a realizat un studiu şi a prezentat un document referitor la bilanţul şi perspectivele evoluţiei voluntariatului în Europa.
 

Conform datelor statistice obţinute la nivel european, milioane de cetăţeni de pe întreg continentul sunt implicaţi activ în diferite forme de voluntariat. În Marea Britanie 23 de milioane de oameni sunt implicaţi în acţiuni de voluntariat în fiecare an, asigurând o forţă de muncă echivalentă cu cea a 180.000 muncitori cu normă întreagă. Pentru fiecare euro cheltuit din fondurile publice în sprijinul voluntariatului, voluntarii produc 30 de euro prin munca lor. Valoarea economică a voluntariatului în Marea Britanie a fost estimată la peste 65 miliarde euro pe an, sau 7,9% din PIB.

Studiile arată că belgienii dedică 5 ore pe săptămână activităţilor de voluntariat neremunerate, ceea ce echivalează cu 200.000 de locuri de muncă cu normă întreagă.

În Franţa, timpul dedicat voluntariatului în cadrul asociaţiilor a fost echivalentul a peste 716.000 de slujbe cu normă întreagă în 2002.

În Polonia circa 5,4 milioane de persoane au desfăşurat activităţi de voluntariat în 2004, ceea ce reprezintă 18,3% din totalul populaţiei. Valoarea economică estimată a voluntariatului, calculată prin multiplicarea numărului echivalent de angajaţi cu normă întreagă, cu salariul mediu în sectorul respectiv, însumează 124 milioane de euro.

În Germania, 23 de milioane de cetăţeni (36%) sunt implicaţi într-o formă sau alta de voluntariat. 33% din populaţia irlandeză adultă (aproximativ 1.287.000) participă la activităţi voluntare, într-o formă sau alta.
Conform studiului, voluntariatul este prezent sub diverse forme pe întreg continentul european, reflectând astfel diversitatea percepţiilor şi tradiţiilor din statele membre ale Uniunii Europene. Cu toate acestea, o serie de trăsături comune pot fi identificate.
Voluntariatul este o acţiune întreprinsă:

· pe baza liberei alegeri, dorinţe şi motivaţii individuale;
· care nu urmăreşte un câştig financiar (nu este remunerată);
· într-un cadru organizat (prin ONG-uri, centre de voluntariat, grupuri mai mult sau mai puţin organizate, etc.);
· în beneficiul unor persoane, altele decât voluntarul, şi al societăţii în general, contribuind astfel la formarea unor valori de interes general (deşi este recunoscut faptul că voluntariatul aduce beneficii în egală măsură şi voluntarului).

În oricare dintre formele sale, voluntariatul joacă un rol decisiv la nivelul Uniunii Europene:

· voluntarii sunt implicaţi într-o gamă variată de activităţi, ca de exemplu oferirea de servicii şi suport educaţional, ajutor reciproc sau auto-ajutorare (self-help), activităţi de susţinere, campanie, management, acţiuni comunitare sau ecologice;
· voluntariatul reprezintă o formă de includere socială şi de integrare; el contribuie la dezvoltarea unei societăţi unitare, generând legături de încredere şi solidaritate şi, implicit, capital social;
· voluntariatul este una dintre metodele prin care oameni de diferite vârste, naţionalităţi, religii sau provenind din contexte socio-economice diferite pot contribui la generarea unei schimbări pozitive;
· voluntariatul contribuie la implementarea politicilor Uniunii Europene, precum includerea socială şi ajutorul umanitar;
· voluntariatul poate fi folosit ca instrument de stimulare a cetăţeniei europene active şi responsabile, idee centrală a idealurilor şi valorilor europene de solidaritate, democraţie şi participare;
· este o sursă puternică de reconciliere şi reconstrucţie în societăţile dezbinate;
· prin intermediul voluntariatului oamenii câştigă experienţe şi abilităţi diverse cum sunt leadership-ul, aptitudinile de comunicare şi organizare, îşi extind cercul social şi ajung să obţină pe viitor slujbe plătite; voluntariatul oferă oportunităţi atât pentru educaţia formală, cât şi pentru educaţia informală, fiind astfel un instrument extrem de important în strategiile educaţionale pe termen lung din cadrul Uniunii Europene;
· valoarea economică şi procentul din PIB pe care voluntariatul ca activitate economică îl deţine este semnificativ şi necesită o identificare clară în sistemul statistic naţional;
· voluntariatul şi crearea de parteneriate inovatoare între sectorul de afaceri, autorităţi şi centre de voluntariat reprezintă o modalitate de dezvoltare a responsabilităţii sociale corporatiste;
· voluntariatul joacă un rol important în găsirea de soluţii pentru problemele sociale, ajută la îmbunătăţirea calităţii şi creşterea cantităţii serviciilor, precum şi la dezvoltarea creativă de noi servicii; în acest fel voluntariatul poate contribui la crearea unor noi locuri de muncă;
· activitatea de voluntariat este aşadar o componentă importantă a obiectivului strategic al Uniunii Europene de a deveni “cea mai competitivă şi dinamică economie bazată pe cunoaştere din lume” aşa cum a fost stabilit de către statele membre la Consiliul European de la Lisabona din martie 2000.

Conform documentului elaborat de Centrul European de Voluntariat, voluntariatul se regăseşte în toate statele membre ale Uniunii Europene, deşi tradiţiile şi formele de voluntariat la nivel naţional şi regional diferă în mod semnificativ. Voluntari de pe întreg continentul european împărtăşesc dorinţa de a se implica activ şi a contribui la soluţionarea diferitelor probleme cu care se confruntă societatea. În document se precizează că este nevoie de o viziune de ansamblu cu privire la scopul şi importanţa voluntariatului în toate ţările membre ale Uniunii Europene, precum şi de o înţelegere comună a rolului diverşilor actori în promovarea şi recunoaşterea voluntariatului. Uniunea Europeană, guvernele naţionale şi celelalte părţi implicate trebuie să îşi construiască abilitatea de a monitoriza dezvoltarea voluntariatului şi de a evalua valoarea voluntariatului.
În acest sens, Uniunea Europeană împreună cu EUROSTAT şi guvernele naţionale şi-au propus să promoveze Manualul ONU cu privire la Organizaţiile Non-Profit în sistemul naţional contabil, prin înfiinţarea unui „cont satelit”, care sã furnizeze informaţii referitoare la voluntariat şi valoarea sa economică.

Conform opiniei Centrului European pentru Voluntariat, Uniunea Europeanã are datoria de a recunoaşte voluntariatul, în mod unitar, în diferitele sale politici. Unele dintre Statele Membre organizează evenimente anuale în scopul promovării voluntariatului (ex. „Ziua Voluntarilor” sau „Săptămâna Voluntariatului”). Anul Internaţional al Voluntariatului din 2001, a reprezentat un catalizator important pentru sporirea atenţiei acordate voluntariatului şi a creat baza necesară pentru o serie de măsuri şi realizări semnificative, care au contribuit la dezvoltarea mişcării internaţionale de voluntariat.

Documentul recomandă ca rolul voluntariatului să fie recunoscut constant în strategiile cu privire la educaţia pe termen lung, iar activităţile care au ca scop dezvoltarea unor sisteme de recunoaştere a oportunităţilor generate de educaţia non-formală şi informală să fie sprijinite.

În multe ţări, sectoarele public şi privat cooperează în vederea explorării modalităţilor de susţinere şi sprijinire a activităţilor de voluntariat, prin dezvoltarea de politici şi prin implementarea unei legislaţii specifice. Aceste eforturi au în vedere identificarea aspectelor legale, clarificarea rolurilor diverselor părţi implicate şi alocarea sprijinului financiar necesar. În ultimii ani, sectorul de afaceri a devenit mai activ în domeniul voluntariatului, permiţând participarea angajaţilor şi înlăturarea obstacolelor în calea implicării acestora.
În multe state europene voluntariatul este legat de tradiţia serviciilor civile alternative la efectuarea serviciului militar. Această tradiţie influenţează şi astăzi modul de organizare şi funcţionare a voluntariatului. La nivel mondial, în 57 state ale lumii s-au desfăşurat 210 programe de serviciu civil. În Germania, Polonia şi Suedia, serviciul civil a fost propus, de-a lungul istoriei, ca o alternativă la serviciul militar. În Belgia, Italia şi Olanda s-a dezbătut această variantă a instituirii unui serviciu civil obligatoriu, dar în niciuna dintre aceste ţări el nu a fost, totuşi, aplicat. 

În Germania, Conform art. 12, alin. 2 din Constituţie, serviciul civil a fost conceput pentru a oferi posibilitatea tinerilor care, din motive legate de propria  conştiinţă, nu pot îndeplini serviciul militar, în timp de război, de a se înscrie în efectuarea unui serviciu de substituţie. Serviciul civil se desfăşoară conform Legii din 28 septembrie 1994, modificată de legea din 30 iulie 2008. Activitatea de voluntariat este supravegheată de un Oficiu federal, plasat sub autoritatea Ministerului familiei. Orice cetăţean de sex masculin, cu vârstă de peste 18 ani, putea să efectueze fie serviciul militar, fie serviciul civil, alegerea făcându-se în mod liber prin declaraţie scrisă. Durata serviciului de substituţie nu putea depăşi durata serviciului militar. Din anul 2004, durata serviciului civil este de 9 luni. Conform programului guvernamental, perioada poate fi redusă, după 2011, la 6 luni. Actualmente, serviciul civil se derulează de către organisme de stat, în colectivităţile locale, de instituţii publice sau în asociaţii, organisme private, chiar cu scop lucrativ, dar care servesc interesul general. Principalele activităţi se desfăşoară în domeniile de protecţia mediului şi sănătate publică. Persoanele care efectuează serviciul civil sunt formate iniţial timp de o săptămână, urmând ca apoi să primească o pregătire mai specializată pe o durată de 3-5 săptămâni. În timpul serviciului, ele primesc o soldă cu un nivel cuprins între 9,41 euro pe zi (primele 3 luni); 10,18 euro pe zi în cele trei luni care urmează; 10,95 euro pe ultimele 3 luni. La aceasta se adaugă indemnizaţie pentru hrană (7,20 euro pe zi) şi pentru îmbrăcăminte (1,18 euro pe zi), dacă organizaţia gazdă nu le poate oferi. Cei ce lucrează în serviciul civil înainte de 15 decembrie, primesc o primă de sărbători de 172,56 euro. Toţi primesc la sfârşitul serviciului civil o primă de 690,24 euro. Serviciul civil mobilizează anual în jur de 100.000 tineri, iar acestora li se alătură în jur de 15.000 voluntari, în principal fete, care activează în serviciul voluntar.

Ca şi în Germania, Italia a recunoscut principiul respingerii serviciului militar din motive de conştiinţă, iar în anul 2006 a fost desfiinţat serviciul militar obligatoriu. Prin Legea nr. 64 din 6 martie 2001 a fost instituit serviciul civil bazat pe voluntariat, conceput atunci ca alternativă la serviciul militar. Legea a avut drept obiectiv încurajarea participării civice şi în slujba intereselor Republicii. După anul 2005, serviciul civil a fost deschis tinerilor (femei şi bărbaţi de naţionalitate italiană, cu vârste între 18-28 ani, pe bază de voluntariat, pentru o durată de 1 an. Voluntarii puteau lucra în activităţi de protecţia patrimoniului şi a mediului, puteau interveni în timp de catastrofe naturale, puteau participa la apărarea ţării prin mijloace nemilitare, puteau fi trimişi în străinătate în misiuni umanitare. Aceste acţiuni se pot desfăşura şi în prezent, în cadrul administraţiilor locale, în asociaţii, cu condiţia ca acestea să fie agreate de Oficiul naţional. Aceste organisme activează conform unei Charte de angajament etic care reglementează serviciul civil. Serviciul este remunerat printr-o sumă de 433,80 euro pe lună şi este recunoscut ca formare de instituţiile de învăţământ superior. Serviciul civil a cuprins aproape 46.000 tineri în 2006 (faţă de 181 persoane în 2001). Majoritatea proiectelor au fost destinate protecţiei sociale (56% din proiecte), urmate de cele cultural-educative (24,48%).

În Polonia, din 1988, art. 85 din Constituţie permite efectuarea serviciului civil gestionat de Ministerul muncii şi economiei în locul serviciului militar. În Suedia, legea apărării, adoptată în 1994, a permis acelaşi lucru. În Suedia, serviciul civil este supravegheat de Ministerul apărării prin intermediul unei Agenţii pentru situaţii de urgenţă. Serviciul civic este efectuat, de obicei, în întreprinderi de telecomunicaţii şi electricitate ale companiei Svenska Kraftnat.

Aceste experienţe pun în evidenţă formele variate de voluntariat care se desfăşoară în statele UE, tradiţia lor istorică specifică.
În prezent, necesitatea unei infrastructuri în sprijinul voluntarilor şi activităţilor de voluntariat este recunoscută pe scară largă. O asemenea infrastructură trebuie să cuprindă un cadru legal recunoscut pentru voluntariat, care poate fi sprijinit prin dezvoltarea unor standarde europene comune. La nivel european nu există, în acest moment, nici un fond pentru sprijinirea unei infrastructuri pentru voluntariat. În acest context, este necesară o structură europeană extinsă, pentru realizarea schimbului de informaţii şi de bune practici, pentru înţelegerea şi elaborarea comună a voluntariatului în Europa. 
Studiile arată o mare diversitate în ceea ce priveşte definiţiile, prevederile legale şi înţelegerea “activităţii voluntare” în statele membre ale Uniunii Europene.

În acelaşi timp, nu toate statele membre beneficiază de centre naţionale de voluntariat sau alte entităţi cu funcţii de sprijinire şi facilitare a voluntariatului în general. Şi mai puţine ţări deţin infrastructura necesară pentru acordarea de sprijin la nivel local pentru voluntariat.

Anul 2011, declarat Anul european al voluntariatului, pentru promovarea cetăţeniei active  va pune voluntariatul în atenţia politicii europene pentru a realiza obiective importante precum crearea condiţiilor favorabile voluntariatului în Uniunea Europeană, acordarea mijloacelor necesare pentru îmbunătăţirea calităţii acestor activităţi.

